Bi fermanê Orgeneral Mustafa Muglaliyî 28ê temmuza 1943yî de dewlete Qelqelîya Wanî de 33 dewijî berdî Çemê Sefoyî û leşkeran nê kesî qetil kerdî. La dewlete Muglaliyî sey qehremanêkî vînena û mojnena. Serra 2004î de dewlete nameyê Muglaliyî da leşkergehê Qelqelîye. Nêrazîbîyayîşê şarî ra dima 2010 de no name wedarîya. La dewlete nameyê Muglaliyî narey da rayîrêk û baxçeyê Serekîya Artêşa Tirke de peykerêkê Muglaliyî est o.
Serrgêra qirkerdişî de merdimanê qurbananê Qirkerdişê 33 Guleyan ra Avûkate Jîyane Ozkaplan ANFyî rê qisey kerd.
Avûkate Jîyane Ozkaplan îfade kerd ke ganî dewlete nê qirkerdişî de bêra têrî û keyeyanê qurbanan ra uzrê xo biwaza. Avûkate Jîyane vat: ''Tirkîya de huqûq û kodê sîyasîyî dewam kenê. No çi qet nêvurîya. Zîlane ra heta Madimak û Roboskî çîyêk nêvurîya. Dewlete ne qirkerdişî de têrî ameya ne zî tira şerm kena. Kiştoxê nê qirkerdişî zî ya nêzanîyenê yan zî qehreman ê.
Wexto ke babete kurdî bena fikrê dewlete qetî nêvurîyeno. Kam îqtîdar bibo verê kurdan de polîtîkaya qirkerdişî ano ca. Dewlete qirkerdişan verî sey 'şerî' mojnena û îdîa kena ke kesê ke qetil bîyê hêrişê leşkeran kenê. Dewlete seba ke rêçanê nê qirkerdişî binimna hema zî dormeyê Çemê Seyfoyî qedexe kena. Destûr nêdîyeno ke çew nêzdîyê herême bibo.''
Avûkate Jîyane Ozkaplan ard ziwan ke merdimanê qurbananê Qirkerdişê 33 Guleyan seba ke nameyê Muglaliyî leşkergehî ra wedarîyo têkoşîn kerdo û ser kewt. Jîyane vat: ''La Mugla de hema zî nameyê rayîrêkî Muglali yo. Na rewşêka travmatîk a. Şîn nêqedîyayo, dej derbazê neslanê neweyan beno û ma waştişê têrîameyîşî kenê. Qirkerdişê 33 Guleyan sey qirkerdişanê bînan hêrs û dejî virazeno. No qirkerdiş 79 serrî verî bîyo la hema zî goristan nêameyo teslîmkerdene. Keso ke no qirkerdiş kerdo peykerê ci yeno ronayene û dewlete nameyê ci dana rayîrêkî. Komara Tirkîya qetî qirkerdişan de têrî nêna. Qadê qirkerdişî tewirê dewlete zî hêrsê ma zêdîneno.''
